**ดีพวัน** (อังกฤษ: Deep One) เป็นอมนุษย์ในงานประพันธ์ชุดตำนานคธูลูของเอช. พี. เลิฟคราฟท์ โดยปรากฏตัวครั้งแรกในเรื่องสั้น *The Shadow Over Innsmouth* (พ.ศ. 2474) มีลักษณะคล้ายกับกบและปลา อาศัยอยู่ในทะเล และสามารถสืบพันธุ์กับมนุษย์ได้

สิ่งที่ปรากฏในเรื่องชุดตำนานคธูลูมากมายที่เกี่ยวโยงกับดีพวัน เช่น เมือง Innsmouth นครใต้สมุทร Y'ha-nthlei กลุ่มภาคีแห่งดากอน และอสุรกายซึ่งเรียกว่า เจ้าพ่อดากอนกับเจ้าแม่ไฮดรา หลังจากที่ปรากฏตัวในงานของเลิฟคราฟท์แล้ว ดีพวันยังปรากฏตัวในงานประพันธ์ของนักเขียนคนอื่นๆ โดยเฉพาะออกัสต์ เดอเลธ.

ลักษณะโดยรวม
------------

เลิฟคราฟท์บรรยายลักษณะของดีพวันไว้ใน The Shadow Over Innsmouth ว่ามีโทนสีเทาอมเขียว แต่บริเวณท้องจะเป็นสีขาว ผิวหนังมีลักษณะเรียบและลื่น แต่ส่วนหลังจะเป็นเกล็ด รูปร่างคล้ายกับมนุษย์ซึ่งมีส่วนหัวเหมือนปลา ดวงตามีลักษณะถลนออกมาและหลับตาไม่ได้ บริเวณคอจะมีเหงือก ง่ามมือและเท้าเป็นพังผืด ดีพวันเคลื่อนไหวด้วยการกระโดดซึ่งบางครั้งจะใช้เพียงขาทั้งสองข้างแต่บางครั้งก็จะใช้มือด้วย ใช้เสียงในการสื่อสารแบบภาษาพูด

โดยปกติแล้วดีพวันจะอาศัยอยู่ในส่วนลึกของมหาสมุทรซึ่งเป็นที่มาของชื่อ แต่ก็สามารถขึ้นมาบนบกได้ในระยะเวลาหนึ่ง ดีพวันเป็นอมนุษย์ซึ่งไม่มีอายุขัยและจะเสียชีวิตเพราะถูกฆ่าหรืออุบัติเหตุเท่านั้น ดีพวันเป็นเผ่าพันธุ์ซึ่งรับใช้อสุรกายซึ่งเรียกว่า เจ้าพ่อดากอนกับเจ้าแม่ไฮดรา และคธูลู. มีศัตรูสำคัญคือสิ่งที่เรียกว่า *โอลด์วัน* ซึ่งใช้เวทมนตร์ควบคุมเหล่าดีพวันไว้ได้

ลูกครึ่งดีพวัน
--------------

เรื่องที่เป็นภูมิหลังของ The Shadow Over Innsmouth นั้นระบุถึงการต่อรองระหว่างดีพวันกับมนุษย์ โดยดีพวันจะทำให้ทะเลมีปลาอุดมสมบูรณ์และมอบทองคำกับอัญมณีลักษณะประหลาดให้ แต่มนุษย์จะต้องทำการสังเวยชีวิตและให้มีการจับคู่ระหว่างมนุษย์และดีพวัน ลูกครึ่งของดีพวันนั้นจะเกิดมาเหมือนมนุษย์ธรรมดา แต่เมื่ออายุย่างเข้าวัยกลางคนก็จะค่อยๆกลายสภาพไป ใบหูจะหดเล็กลง ดวงตาถลนและไม่สามารถกะพริบตาได้ หัวล้านและหดเล็กลง ผิวหนังเริ่มหยาบกร้านซึ่งต่อมาจะกลายเป็นเกล็ด และหนังรอบๆคอจะห้อยพับและกลายเป็นเหงือก ซึ่งเมื่อลูกครึ่งดีพวันกลายสภาพไปแล้วก็มักอับอายจนต้องหลบไปจากสังคมมนุษย์ ก่อนจะลงไปหาดีพวันด้วยกันในทะเลตามสัญชาตญาณ

เจ้าพ่อดากอนกับเจ้าแม่ไฮดรา
---------------------------

ดากอน
**เจ้าพ่อดากอน**กับ**เจ้าแม่ไฮดรา** เป็นอสุรกายซึ่งเชื่อว่าเป็นเกรทโอลด์วัน แต่ก็อาจเป็นเพียงดีพวันที่มีร่างกายใหญ่โตผิดปกติ เจ้าแม่ไฮดรานั้นเป็นคู่ของเจ้าพ่อดากอน ซึ่งทั้งคู่และคธูลูเป็นเทพเจ้าที่ดีพวันนับถือ ชื่อ *ดากอน* (Dagon)มาจากเทพแห่งความอุดมสมบูรณ์ของเซมิติก

นครของดีพวัน
------------

เลิฟคราฟท์เองได้กล่าวถึงนครของดีพวันเพียงแห่งเดียวคือ **Y'ha-nthlei** ซึ่งชื่อนี้อาจมีที่มาจากตัวละครชื่อ **Yoharneth-Lahai** ในงานประพันธ์ของลอร์ด ดุนซานี ใน The Shadow Over Innsmouth ระบุว่า Y'ha-nthlei เป็นมหานครในมหาสมุทรใต้เดวิลรีฟ นอกชายฝั่งของรัฐแมสซาชูเซตส์ใกล้เมือง Innsmouth ซึ่งในเรื่องไม่ได้ระบุว่าเมืองนี้มีอายุเท่าใด แต่ก็มีดีพวันซึ่งอาศัยอยู่ในเมืองนี้ถึง 80,000 ปีแล้ว .

ในภายหลัง นักประพันธ์คนอื่นๆจึงได้เพิ่มนครของดีพวันในส่วนอื่นของมหาสมุทร เช่น Ahu-Y'hloa ใกล้กับคอร์นวอล และ G'll-Hooใกล้กับหมู่เกาะภูเขาไฟ Surtsey นอกชายฝั่งของไอซ์แลนด์.

ในวัฒนธรรมสมัยนิยม
------------------

* ในดิจิมอนแอดเวนเจอร์ 02 ตอนที่13 *เสียงเรียกจากดาโกมอน* (ชื่อตอนนี้ล้อเลียนเรื่องสั้น เสียงเรียกของคธูลู ซึ่งเป็นเรื่องเปิดตัวของคธูลู) มีดิจิมอนรูปร่างคล้ายดีพวันซึ่งจับตัวยางามิ ฮิคาริไปให้**ดาโกมอน**ที่นับถือเป็นเทพเจ้า

* ดีพวันปรากฏตัวเป็นศัตรูในวิดีโอเกมต่างๆมากมาย เช่น *Alone in the Dark*, *X-Com: Terror from the Deep*, *NetHack และ* Call of Cthulhu: Dark Corners of the Earth

* เผ่าเมอร์ล็อกในเกมชุด Warcraft มีลักษณะคล้ายกับดีพวัน ซึ่งใน *World of Warcraft* ระบุถึงเทพโบราณใต้น้ำ *Dagun* ซึ่งเมอร์ล็อกบูชา

* ดีพ นีโอเบในเซนต์เซย่าภาคเจ้านรกฮาเดส สวมเกราะเซอร์พลีสดีพ ซึ่งมีลักษณะคล้ายกับดีพวัน

อ้างอิง
-------

### อ้างอิง

1. ↑  The Deep Ones are a popular fixture in Derleth's Cthulhu Mythos fiction, appearing in about half of his tales. ("Derleth's Use of the Words 'Ichthic' and 'Batrachian'", *Crypt of Cthulhu #9*.)
2. ↑  Robert M. Price suggests that "Dagon" and Cthulhu are actually the same entity, Dagon being "the closest biblical analogy to the real object of worship of the deep ones"--*The Innsmouth Cycle*, Robert M. Price, ed. p. ix.
3. ↑  Price makes this suggestion in the introduction of Dunsany's "Of Yoharneth-Lahai", *The Innsmouth Cycle*, p. 1.
4. ↑  "For eighty thousand years Pht'thya-l'yi had lived in Y'ha-nthlei" (ibid).
5. ↑  Brian Lumley, "Rising With Surtsey".

### แหล่งข้อมูลหลัก

* Lovecraft, Howard P. (1984) [1931]. "The Shadow over Innsmouth". ใน S. T. Joshi (บ.ก.). *The Dunwich Horror and Others* (9th corrected printing ed.). Sauk City, WI: Arkham House. ISBN 0-87054-037-8. Definitive version.

### แหล่งข้อมูลรอง

* Harms, Daniel (1998). "Dagon". *The Encyclopedia Cthulhiana* (2nd ed.). Oakland, CA: Chaosium. p. 73. ISBN 1-56882-119-0.

—"Deep Ones", pp. 81–82. Ibid.
—"Hydra (Mother Hydra)", p. 143. Ibid.
—"Y'ha-nthlei", p. 340. Ibid.
* Kermit Marsh III (Robert M. Price) (1982). "Derleth's Use of the Words 'Ichthic' and 'Batrachian'". *Crypt of Cthulhu*. **2** (1). คลังข้อมูลเก่าเก็บจากแหล่งเดิมเมื่อ 2006-07-21. Robert M. Price (ed.) Bloomfield, NJ: Miskatonic University Press.
* Petersen, Sandy (2001). *Call of Cthulhu* (5th ed.). Oakland, CA: Chaosium. ISBN 1-56882-148-4.

แหล่งข้อมูลอื่น
---------------

* *The Shadow Over Innsmouth* by H. P. Lovecraft